paragraph_text: Svoj talent u troskoku počela je pokazivati na Afričkom prvenstvu 1999. kada je bila druga. Također, ona je prva sportašica u Kamerunu koja je za svoju zemlju uspjela osvojiti medalju na Svjetskom prvenstvu, Igrama Commonwealtha i Olimpijadi. Bila je stipendist na američkom sveučilištu na temelju programa Olimpijske solidarnosti od studenog 2002. godine. Tijekom akademske godine 2005./06. živjela je u New Yorku gdje je pohađala sveučilište St. John’s University u Queensu. Stipendija joj je omogućena kroz suradnju američke kompanije AES Sonel zajedno s američkim veleposlanikom u Kamerunu - Nielsom Marquardtom. Ona i njezina sestra Berthe odabrale su St. John’s University jer to sveučilište podržava kulturne programe u Kamerunu.